Lionsklúbburinn Úa gefur grunnskólunum spjaldtölvur Lionsklúbburinn Úa afhenti á dögunum spjaldtölvur til grunnskólanna í Mosfellsbæ . Þær eru einkum ætlaðar til notkunar í lestri fyrir börn með sérþarfir og sértæka lestrarörðugleika . Þetta er liður í lestrarátaki klúbbsins og á vinkvennakvöldi sem haldið var í haust var ákveðið að hluti ágóðans færi í þetta verkefni . Lestrarátak Lions er 10 ára alþjóðlegt verkefni sem hófst á síðasta starfsári . Lionshreyfingin um allan heim mun hvetja til lestrar og vinna gegn ólæsi . Eitt af verkefnunum er að afhenda öllum nemendum í 5. bekk bókamerki sem er með tilvitnunum eftir Þórarin Eldjárn . Síðan stendur til að gefa öllum sex ára börnum á Íslandi bók haustin 2015 og 2016 og er það gert í samvinnu með IBBY á Íslandi sem eru frjáls félagasamtök áhugamanna um barnabókmenntir . Á meðfylgjandi mynd eru skólastjórarnir Þrúður Hjelm , Jóhanna Magnúsdóttir og Þórhildur Elfarsdóttir ásamt Svöfu Harðardóttur formanni Lionsklúbbsins Úu .